[pic] | KOMISIJA EVROPSKIH SKUPNOSTI |

Bruselj, 20.03.2006

COM(2006) 127 konč.

2006/0041 (AVC)

Predlog

SKLEP SVETA

o stališču Skupnosti glede osnutka Pravilnika Ekonomske komisije Združenih narodov za Evropo o homologaciji motornih vozil glede prednjega vidnega polja voznika motornega vozila

(predložila Komisija)

OBRAZLOŽITVENI MEMORANDUM

1. SPLOŠNO

S Sklepom Sveta 97/836/ES z dne 27. novembra 1997 je postala Evropska skupnost pogodbenica revidiranega Sporazuma Ekonomske komisije Združenih narodov za Evropo iz leta 1958 (UN/ECE). Navedeni sklep je začel veljati 24. marca 1998.

Člen 4 navedenega sklepa med drugim določa, da mora v primeru predložitve osnutka Pravilnika UN/ECE v glasovanje pristojnim telesom UN/ECE ta osnutek potem, ko je dobil soglasje Evropskega parlamenta, odobriti Svet, preden se lahko Skupnost opredeli v prid sprejetja osnutka.

Na dnevnem redu prihodnjega zasedanja Svetovnega foruma za usklajevanje predpisov o vozilih UN/ECE je zlasti glasovanje o (novem) osnutku Pravilnika o homologaciji motornih vozil glede prednjega vidnega polja voznika motornega vozila.

Glavni namen osnutka Pravilnika je določiti usklajene tehnične predpise in se tako izogniti ustvarjanju tehničnih ovir pri trgovini z motornimi vozili med pogodbenicami, hkrati pa zagotoviti visoko raven varnosti voznika. Osnutek Pravilnika zlasti omogoča zagotavljanje ustreznega vidnega polja skozi vetrobran in druga stekla. Komisija zato meni, da je zaželeno, da ES glasuje za ta (novi) osnutek Pravilnika.

Prav tako je zagotovljeno, da ta osnutek Pravilnika postane del sistema homologacij za motorna vozila, ker je področje uporabe Direktive Sveta 77/649/ES, kot je bila nazadnje spremenjena z Direktivo Komisije 90/630/ES, podobno področju uporabe tega osnutka Pravilnika.

Stališče ES pri glasovanju bo temeljilo na dokumentih, ki so na voljo v uradnih jezikih UN/ECE (francoščina in angleščina). ES je pogodbenica Sporazuma UN/ECE iz leta 1958, zato mora upoštevati postopke, predvidene v navedenem sporazumu.

V skladu z določili člena 4(5) Sklepa 97/836/ES bo Pravilnik, preden bo začel veljati, objavljen v vseh uradnih jezikih Skupnosti v Uradnem listu Evropske unije .

2. VSEBINA PREDLOGA ZA SKLEP

Namen predloga je predstavniku Komisije na prihodnjem zasedanju Svetovnega foruma za usklajevanje predpisov o vozilih UN/ECE v imenu Skupnosti omogočiti glasovanje o osnutku Pravilnika o homologaciji motornih vozil glede prednjega vidnega polja voznika motornega vozila.

2006/0041 (AVC)

Predlog

SKLEP SVETA

o stališču Skupnosti glede osnutka Pravilnika Ekonomske komisije Združenih narodov za Evropo o homologaciji motornih vozil glede prednjega vidnega polja voznika motornega vozila (Besedilo velja za EGP)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Sklepa Sveta 97/836/ES z dne 27. novembra 1997 v pričakovanju pristopa Evropske skupnosti k Sporazumu Ekonomske komisije Združenih narodov za Evropo o sprejetju enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabijo na njih, in o pogojih za vzajemno priznanje homologacij, dodeljenih na podlagi teh predpisov[1], in zlasti druge alinee člena 4(2) Sporazuma,

ob upoštevanju predloga Komisije[2],

ob upoštevanju privolitve Evropskega parlamenta [3],

ob upoštevanju naslednjega:

(1) Osnutek Pravilnika Ekonomske komisije Združenih narodov za Evropo o homologaciji motornih vozil glede prednjega vidnega polja voznika motornega vozila[4] odpravlja tehnične ovire pri trgovini z motornimi vozili med pogodbenicami, kar zadeva navedene vidike, hkrati pa bo zagotovil visoko raven varnosti.

(2) Primerno je opredeliti stališče Skupnosti do navedenega osnutka Pravilnika in posledično omogočiti, da Skupnost, ki jo zastopa Komisija, glasuje za ta osnutek.

(3) Osnutek Pravilnika mora postati del sistema Skupnosti za homologacijo motornih vozil, ker je področje uporabe Direktive Sveta 77/649/ES, kakor je bila nazadnje spremenjena z Direktivo Komisije 90/630/ES, podobno področju uporabe tega osnutka Pravilnika –

SKLENIL:

Člen 1

Odobri se osnutek Pravilnika Ekonomske komisije Združenih narodov za Evropo (UN/ECE) o homologaciji motornih vozil glede prednjega vidnega polja voznika motornega vozila, kakor je vključen v dokument TRANS/WP.29/2005/82.

Člen 2

Skupnost, ki jo zastopa Komisija, na prihodnjem zasedanju Upravnega odbora Svetovnega foruma za usklajevanje predpisov o vozilih UN/ECE, glasuje v prid osnutka Pravilnika UN/ECE iz člena 1.

Člen 3

Pravilnik UN/ECE o homologaciji motornih vozil glede prednjega vidnega polja voznika motornega vozila postane del sistema Skupnosti za homologacijo motornih vozil.

V Bruslju,

Za Svet

Predsednik

[1] UL L 346, 17.12.1997, str. 78.

[2] UL C. [vstaviti datum brez ‚z dne‘] ., str.

[3] UL C., str.

[4] Dokument UN/ECE: TRANS/WP.29/2005/82